ฮ่องกงเลือก 'จอห์น ลี' ผู้ภักดีต่อปักกิ่ง เป็นผู้นำคนใหม่
He wins more than 99% of votes cast by a largely pro-Beijing election committee 
ในวันอาทิตย์ คณะกรรมการเลือกตั้งของฮ่องกงออกเสียงสนับสนุน จอห์น ลี 1,416 เสียง จากจำนวนสมาชิกทั้งหมด 1,500 คน โดยเขาเป็นเพียงผู้สมัครคนเดียวในตำแหน่ง "ผู้บริหารสูงสุดของฮ่องกง" ซึ่งจะเข้าไปทำหน้าที่แทน แคร์รี แลม ผู้บริหารสูงสุดคนเดิมที่จะหมดวาระในวันที่ 30 มิถุนายนนี้ แคร์รี แลม มีแถลงการณ์ในวันอาทิตย์ แสดงความยินดีต่อนายลีและยืนยันว่าจะส่งมอบอำนาจอย่างราบรื่น พร้อมระบุว่าจะส่งผลการเลือกตั้งนี้ให้รัฐบาลกรุงปักกิ่งทันที ทางด้านสำนักงานของรัฐบาลจีน ฝ่ายกิจการฮ่องกงและมาเก๊า มีแถลงการณ์แสดงความยินดีต่อผลการเลือกตั้งครั้งนี้เช่นกัน พร้อมระบุว่าเป็น "การเลือกตั้งที่ประสบความสำเร็จ" ซึ่งสอดคล้องกับนโยบาย "หนึ่งประเทศ สองระบบ" ที่ทางการจีนนำมาใช้กับฮ่องกง การเลือกตั้งผู้บริหารสูงสุดของฮ่องกงในครั้งนี้มีขึ้นหลังจากเกิดการปรับเปลี่ยนกฎหมายเลือกตั้งบางอย่างเมื่อปีที่แล้ว เพื่อรับประกันว่าจะมีเพียงผู้ที่ "จงรักภักดี" ต่อรัฐบาลปักกิ่งเท่านั้นที่จะได้นั่งในตำแหน่งนี้ นอกจากนี้ยังมีความพยายามปรับโครงสร้างสภานิติบัญญัติใหม่เพื่อกำจัดฝ่ายตรงข้ามของรัฐบาล และมีตรวจสอบประวัติของผู้ที่จะนั่งในคณะกรรมการเลือกตั้ง 1,500 คนอย่างละเอียดด้วย อย่างไรก็ตาม ฝ่ายตรงข้ามรัฐบาลจีนได้ออกมากล่าวโจมตีการเลือกตั้งครั้งนี้ว่าถูกบงการโดยปักกิ่ง ซึ่งทำลายเสรีภาพของฮ่องกงหลังจากที่อังกฤษส่งมอบฮ่องกงให้กับจีนเมื่อหลายสิบปีก่อน ในวันอาทิตย์ กลุ่มเคลื่อนไหวเพื่อประชาธิปไตยในฮ่องกง League of Social Democrats ออกมาประท้วงผลการเลือกตั้ง ก่อนที่จะถูกค้นตัวโดยตำรวจ แต่ไม่มีรายงานการจับกุม การเลือก จอห์น ลี ซึ่งเป็นอดีตผู้บริหารในสำนักงานตำรวจและการรักษาความมั่นคงของฮ่องกง ให้นั่งในตำแหน่งผู้บริหารสูงสุด ทำให้เกิดความกังวลว่ารัฐบาลจีนอาจเพิ่มการควบคุมฮ่องกงอย่างเข้มงวดมากขึ้น หลังเกิดการประท้วงใหญ่หลายครั้งในช่วงหลายปีที่ผ่านมา